Malema-sekwestrasie: SAID sê waarom hy bevel terugtrekJulius Malema, leier van die Ekonomiese Vryheidsvegters (EFF) Foto: enca.com In Februarie verlede jaar het die hof ŉ voorlopige sekwestrasiebevel teen die EFF-leier bekom vir ŉ beweerde R16 miljoen se onbetaalde belasting. Die SAID het Maandag in die hof verskyn om aansoek te doen dat Malema finaal gesekwestreer word, maar het in ŉ verrassende ommeswaai hul aansoek teruggetrek. Die SAID het Dinsdag in ŉ verklaring gesê hy het besluit om sy aansoek terug te trek nadat die kwessies wat deur die regter geopper is, met die SAID se regspan bespreek is. “Die belangrikste aspek is dat die SAID verskeie geregtelike instrumente beskikbaar het om uitstaande belastingskuld van mnr. Malema in te vorder. Die SAID het ook in ag geneem dat die Julius Sello Malema-trust gestig is om aan belastingsvereistes te voldoen, insluitend die gedeeltelike betaling van uitstaande belastingskuld wat een van die kernredes was waarop die sekwestrasieaansoek gegrond is.” Die SAID het gesê ŉ verdere oorweging was dat hy nie meer deur ŉ vorige skikkingsooreenkoms gebind was nie en stappe kon doen om uitstaande belasting te verhaal. Die SAID het egter beklemtoon dat hy steeds geen toegewing maak met betrekking tot die verhaling van huidige en toekomstige uitstaande belasting nie. “SAID sal voortgaan om die nodige stappe in terme van die Wet op Belastingadministrasie te neem om alle belasting aan hom verskuldig in te vorder.”